
0. Punt de partida
Aquest document és autònom: no cal haver fet cap altre bloc del curs. Tot el que necessitem el crearem aquí, pas a pas.
	Necessites
	Detall

	Un compte de Microsoft 365
	El compte de formació formadorX@aubay-sam.io

	Un navegador
	La major part del manual és al navegador

	Un ordinador teu
	Per als apartats 8 i 9, de sincronització

	Un company
	Els exercicis de compartir són en parella



1. Què és OneDrive
OneDrive és el teu espai personal de fitxers al núvol de l'organització. La paraula important és «personal»: és teu, com ho seria la carpeta Documents del teu ordinador, però amb tres diferències que ho canvien tot.
1. Hi arribes des de qualsevol dispositiu, sense portar res a sobre.
1. Cada fitxer guarda l'historial de versions automàticament.
1. Pots compartir qualsevol cosa sense enviar-ne còpies.
1.1. OneDrive o SharePoint
Els dos guarden fitxers al núvol i s'assemblen molt per fora. La diferència és de qui són.
	
	OneDrive
	SharePoint

	De qui és
	Teu. El teu espai personal
	De l'equip o de l'organització

	Qui hi entra
	Tu, i qui tu convidis fitxer a fitxer
	Els membres del lloc, per defecte

	Què hi va
	Esborranys, feina en curs, coses teves
	El que és de tothom i ha de sobreviure't

	Si marxes de l'empresa
	Es perd o s'ha de traspassar
	Continua allà, de l'equip

	Adreça
	tenant-my.sharepoint.com
	tenant.sharepoint.com



	La pregunta que ho decideix: Si demà et canvies de feina, aquest document ha de continuar existint per a l'equip? Si la resposta és sí, no pot estar al teu OneDrive. Aquest error és la principal causa de pèrdua de coneixement a les organitzacions: gent que se'n va i s'emporta la carpeta on hi havia tot.



	Fixa-t'hi en l'adreça: OneDrive viu en un domini acabat en «-my.sharepoint.com». No és casualitat: per sota, OneDrive ÉS SharePoint. La mateixa tecnologia, però amb un lloc per a cada persona. Per això comparteixen les versions, la paperera i la manera de compartir.




2. La interfície
2.1. Com hi arribes
	1
	Obre m365.cloud.microsoft
Inicia sessió amb el teu compte.

	2
	Fes clic a la graella de nou punts
L'iniciador d'aplicacions, a dalt a l'esquerra.

	3
	Tria OneDrive
S'obre el teu espai personal.



	Consell: Desa'l als marcadors la primera vegada. És de les aplicacions que més obriràs.


2.2. Les seccions del menú
	Secció
	Què hi trobes
	Quan la faràs servir

	Inici
	Fitxers recents i recomanats, teus i compartits
	Per continuar el que feies ahir

	Els meus fitxers
	Tot el que és teu, en carpetes
	L'explorador de sempre

	Compartit
	El que altres han compartit amb tu
	Buscar allò que et va passar un company

	Favorits
	El que has marcat amb l'estrella
	Els quatre o cinc de cada dia

	Biblioteques
	Les biblioteques de SharePoint on treballes
	Accedir als llocs d'equip sense sortir

	Paperera
	El que has esborrat
	Recuperar el que has esborrat sense voler



2.3. Examinar fitxers per...
Una zona que gairebé ningú fa servir i que estalvia molta navegació. Permet buscar els fitxers per un criteri que no és la carpeta on són:
	Criteri
	Per a què serveix

	Contactes
	Veure què has treballat amb una persona concreta

	Reunions
	Els fitxers relacionats amb una reunió del calendari

	Elements multimèdia
	Totes les imatges i vídeos, siguin on siguin



	Clau: Si recordes amb qui vas fer un document però no on el vas desar, «Contactes» te'l troba en dos clics. És més ràpid que recórrer carpetes i molt més ràpid que preguntar-ho per xat.




3. Pujar, crear i organitzar
3.1. Les tres maneres de posar-hi fitxers
	Manera
	Com es fa
	Quan

	Pujar
	Botó «Carregar» > Fitxers o Carpeta
	El que ja tens fet a l'ordinador

	Arrossegar
	Des de l'explorador al navegador
	Uns quants de cop

	Crear allà
	Botó «Nou» > Word, Excel, PowerPoint...
	Documents nous



	Consell: La tercera és la millor i la que menys s'utilitza. Un document creat directament a OneDrive ja neix al núvol, amb versions i sense que hagis de recordar pujar-lo després.


3.2. Crear una carpeta i moure-hi coses
	1
	A Els meus fitxers, fes clic a «Nou» > «Carpeta»
Posa-li un nom clar.

	2
	Selecciona els fitxers que hi vols moure
Amb els cercles de l'esquerra del nom.

	3
	Tria «Moure a»
A la barra superior.

	4
	Selecciona la carpeta de destinació
Pot ser una carpeta teva o fins i tot una biblioteca de SharePoint.



	Clau: Pots moure fitxers del teu OneDrive a un lloc de SharePoint sense descarregar-los. És exactament el que hauries de fer quan un esborrany teu es converteix en un document de l'equip.


3.3. Ordenar i marcar
1. Ordena la llista per nom, data de modificació o mida fent clic a les capçaleres.
1. Marca amb l'estrella els fitxers d'ús diari perquè apareguin a Favorits.
1. Fes servir la vista de mosaic quan treballis amb imatges: es veuen les miniatures.


4. Compartir
Aquesta és la funció que justifica OneDrive. I la regla d'or és una: comparteix enllaços, no adjunts.
4.1. Per què no adjuntar
	Amb un adjunt
	Amb un enllaç

	Cada destinatari té una còpia diferent
	Hi ha un sol document

	Al cap d'una setmana no coincideixen
	Tothom veu sempre l'última versió

	No saps qui l'ha obert
	Controles qui hi accedeix i pots retirar-ho

	Ocupa espai a totes les bústies
	No ocupa res



4.2. Compartir pas a pas
	1
	Selecciona el fitxer o la carpeta
Amb el cercle de l'esquerra.

	2
	Fes clic a «Compartir»
A la barra superior.

	3
	Fes clic sobre la configuració de l'enllaç
És la línia que diu qui hi podrà accedir. Aquí es tria el tipus.

	4
	Tria «Persones concretes»
És l'opció més segura i la que hauria de ser el teu costum.

	5
	Decideix si permets editar
Si només ha de llegir, desmarca l'edició.

	6
	Posa-hi data de caducitat si escau
Recomanable sempre amb gent de fora.

	7
	Escriu els destinataris i envia
O copia l'enllaç per enganxar-lo on vulguis.



4.3. Els tipus d'enllaç
	Tipus
	Qui pot obrir-lo
	Quan

	Persones concretes
	Només qui indiquis, identificant-se
	El cas per defecte

	Persones amb accés
	Qui ja hi tenia permís
	Recordar un fitxer a qui hi treballa

	Tota l'organització
	Qualsevol de l'empresa amb l'enllaç
	Documents interns generals

	Qualsevol persona
	Qui tingui l'enllaç, sense identificar-se
	Amb molta cura



	Atenció: L'enllaç «qualsevol persona» no demana identificar-se. Si algú el reenvia, qui el rebi hi entra. Pregunta't sempre què passaria si acabés en un correu que no controles.


4.4. Administrar i retirar accessos
	1
	Selecciona el fitxer i obre'n els detalls
La icona d'informació, a la dreta.

	2
	Busca l'apartat que gestiona l'accés
Hi surt qui hi té accés i com.

	3
	Revisa les tres pestanyes
Contactes, Grups i Vincles.

	4
	Canvia o retira el que calgui
De lectura a edició, o eliminant l'accés.



	El punt que s'oblida sempre: Retirar una persona de la llista de contactes NO desactiva els enllaços que hagis generat. Un enllaç de «qualsevol persona» segueix viu fins que l'esborres des de la pestanya Vincles. Si has compartit alguna cosa sensible així, ves-hi i elimina l'enllaç.


4.5. Demanar fitxers a algú
Pots crear un enllaç de sol·licitud de càrrega: la persona hi puja fitxers però no veu res del que hi ha ni el que pugen els altres.
	1
	Crea una carpeta per rebre els fitxers
Per exemple «Lliuraments».

	2
	Selecciona-la i busca l'opció de sol·licitar fitxers
Sol estar al menú de compartir.

	3
	Escriu què demanes
El text que veurà qui hi pugi.

	4
	Envia l'enllaç
Cada fitxer pujat porta el nom de qui l'ha enviat.



	Cas d'ús real: Recollir documentació de vint persones sense que es vegin entre elles, i sense vint correus amb adjunts. Per a un formador que recull exercicis, o per a RH recollint documents, és immillorable.




5. Versions i paperera
5.1. L'historial de versions
Cada vegada que es desa un canvi, OneDrive guarda la versió anterior. Pots veure qui va modificar què i quan, obrir-la i restaurar-la.
	1
	Selecciona el fitxer

	2
	Obre el menú de tres punts
O fes clic dret sobre el nom.

	3
	Tria «Historial de versions»
S'obre la llista amb data i autor.

	4
	Fes clic en una versió per obrir-la
La pots llegir sense tocar l'actual.

	5
	Si la vols recuperar, tria «Restaurar»
L'antiga passa a ser l'actual, i l'actual es conserva.



	Fixa-t'hi: Restaurar no esborra res: crea una versió nova amb el contingut antic. Sempre pots desfer-ho restaurant una altra vegada. És pràcticament impossible perdre feina.


5.2. Les dues papereres
	Nivell
	Quant temps
	Com hi arribes

	Paperera
	Un temps limitat
	Al menú lateral de OneDrive

	Paperera de segon nivell
	Una mica més
	Enllaç al peu de la primera paperera



	Consell: Si has esborrat alguna cosa i no la trobes a la primera paperera, baixa fins al final: hi ha un enllaç a la segona. Molta gent es rendeix abans d'arribar-hi.



6. Sincronitzar amb l'ordinador
Fins ara hem treballat al navegador. Ara farem que OneDrive aparegui a l'explorador de fitxers com una carpeta més.
6.1. Posar-lo en marxa
	1
	Comprova si ja el tens
A Windows, busca la icona del núvol a la barra de tasques, a baix a la dreta.

	2
	Si no hi és, instal·la l'aplicació
Des de m365.cloud.microsoft/apps > Instal·lar aplicacions.

	3
	Inicia sessió amb el compte de la feina
El de l'organització, no un de personal.

	4
	Espera la primera sincronització
Pot trigar, segons el que tinguis.

	5
	Obre l'explorador de fitxers
Hi trobaràs una carpeta amb el nom de l'organització.


6.2. Les icones d'estat
	Icona
	Què vol dir

	Núvol blau
	El fitxer és al núvol. No ocupa espai al disc

	Marca verda amb el contorn
	En tens una còpia local perquè l'has obert

	Cercle verd ple
	L'has marcat per tenir-lo sempre disponible

	Fletxes circulars
	S'està sincronitzant ara mateix

	Creu vermella
	Hi ha un problema: obre l'aplicació per veure'l



6.3. Fitxers a petició
És la funció que fa que tot el teu OneDrive es vegi a l'explorador sense ocupar espai al disc. Els fitxers es descarreguen sols quan els obres.
	1
	Fes clic dret sobre un fitxer o carpeta
A l'explorador.

	2
	Tria «Conservar sempre en aquest dispositiu»
Es descarrega i queda disponible sense connexió.

	3
	O tria «Alliberar espai»
El treu del disc però el continues veient.



	Clau: Marca com a «sempre disponible» només el que necessitis sense connexió: el que et portes en un viatge o en una visita a client. Si ho marques tot, has convertit el núvol en un disc dur ple.


6.4. Triar què se sincronitza
	1
	Fes clic a la icona del núvol de la barra de tasques

	2
	Obre la configuració, amb la roda dentada

	3
	Ves a Compte > Triar carpetes

	4
	Desmarca les que no vulguis veure a l'ordinador
Segueixen al núvol; només deixen d'aparèixer aquí.




7. Còpia de seguretat de les carpetes del PC
OneDrive pot fer que les carpetes Escriptori, Documents i Imatges del teu ordinador es guardin automàticament al núvol. És, de llarg, la funció que més disgustos evita.
	1
	Obre la configuració de OneDrive
Icona del núvol > roda dentada > Configuració.

	2
	Ves a l'apartat de còpia de seguretat o sincronització
Sol dir «Còpia de seguretat de carpetes» o «Administrar còpia de seguretat».

	3
	Tria les carpetes que vols protegir
Escriptori, Documents, Imatges.

	4
	Inicia la còpia
La primera pot trigar una bona estona.

	5
	Comprova-ho
Aquelles carpetes ara apareixen dins de OneDrive.



	Per què val la pena: Si l'ordinador es trenca o el perds, tot el que tenies a l'escriptori i a Documents és al núvol. Sense aquesta opció activada, tot això es perd. És la diferència entre un ensurt i un desastre.



	Atenció: Un cop activada, les carpetes es MOUEN dins de OneDrive. Si algun programa antic apuntava a una ruta fixa de l'escriptori, pot deixar de trobar-la. Val la pena avisar-ho abans d'activar-ho en equips de treball.



8. Copilot a OneDrive
Amb llicència de Copilot pots treballar sobre els teus fitxers sense obrir-los.
	Què li pots demanar
	Quan és útil

	Resumir un document
	Decidir si val la pena obrir-lo

	Comparar dos fitxers
	Veure què ha canviat entre dues versions o propostes

	Buscar informació dins dels teus fitxers
	Quan recordes el contingut però no el nom

	Extreure dades de diversos documents
	Recopilar informació dispersa



	Recorda del bloc d'IA: Copilot només veu el que està guardat al núvol i sobre el qual tens permisos. Un fitxer a l'escriptori sense sincronitzar no existeix per a ell. Aquesta és una raó més per tenir la còpia de seguretat de carpetes activada.




9. Errors freqüents
	Error
	Conseqüència
	Què fer

	Guardar documents d'equip al OneDrive propi
	Es perden quan la persona marxa
	Portar-los a SharePoint

	Enviar adjunts en comptes d'enllaços
	Versions descontrolades
	Compartir sempre l'enllaç

	Marcar-ho tot com a sempre disponible
	El disc s'omple
	Només el que cal sense connexió

	Descarregar, editar i tornar a pujar
	Es trenca la coedició
	Obrir des de OneDrive, no descarregar

	No revisar els enllaços compartits
	Accessos oberts oblidats
	Revisar la pestanya Vincles

	No activar la còpia de carpetes del PC
	Pèrdua total si es trenca l'equip
	Activar-la el primer dia



	Sobre el Magatzem personal: Als comptes personals de Microsoft existeix una zona protegida amb verificació addicional anomenada Magatzem personal. Als comptes d'empresa normalment no hi és, perquè la protecció es gestiona amb les polítiques de l'organització. Si el llibre de referència en parla, és per als comptes de particular.




Pràctica
	Exercici 1 — Organitza el teu espai

	1.  Obre OneDrive des de l'iniciador d'aplicacions.
2.  Crea una carpeta anomenada «Curs Microsoft 365».
3.  Crea-hi dins un document de Word amb el botó Nou i escriu-hi cinc línies.
4.  Puja-hi també un fitxer del teu ordinador amb el botó Carregar.
5.  Marca el document amb l'estrella i comprova que apareix a Favorits.



	Exercici 2 — Comparteix amb criteri

	1.  Comparteix el document amb el teu company amb un enllaç de persones concretes, només lectura.
2.  Que ell intenti editar-lo i comprovi que no pot.
3.  Canvia-li el permís a edició i que ho torni a provar.
4.  Obriu-lo tots dos alhora i escriviu-hi al mateix temps.
5.  Obre els detalls del fitxer i mira les tres pestanyes de gestió d'accés.
6.  Retira-li l'accés i comprova des del seu costat que ja no hi entra.



	Exercici 3 — Recupera el que has trencat

	1.  Obre el document i esborra-hi tres línies. Tanca'l.
2.  Torna a obrir-lo i afegeix-hi un paràgraf. Tanca'l.
3.  Obre l'historial de versions i mira quantes n'hi ha.
4.  Restaura la primera i comprova que torna a ser com al principi.
5.  Esborra un fitxer i recupera'l des de la paperera.



	Exercici 4 — Demana fitxers

	1.  Crea una carpeta anomenada «Lliuraments».
2.  Genera-hi un enllaç de sol·licitud de fitxers.
3.  Envia'l al teu company i demana-li que hi pugi qualsevol document.
4.  Comprova que el fitxer hi és i que porta el seu nom.
5.  Pregunta-li si ell pot veure el que hi ha a la carpeta. No hauria de poder.



	Sobre aquest document: Manual autònom de Microsoft OneDrive. No requereix cap altre bloc del curs. Aubay Consultoria IT — Barcelona — 2026.

